**Vladimír List** (\* 4. jún 1877, Praha – † 27. máj 1971, Brno) bol český elektrotechnický inžinier a vysokoškolský pedagóg. Zaslúžil sa o elektrifikáciu Československa a o zavedenie československých technických noriem.

Život a dielo
-------------

Vladimír List sa narodil v rodine pražského poštového úradníka. Vyštudoval akademické gymnázium. Zaujímala ho sociológia, ale tiež matematika, fyzika a deskriptívna geometria. Po maturite v roku 1895 začal študovať právo, kde však nebol spokojný s úrovňou štúdia. Prešiel preto na pražskú techniku najprv na odbor strojárenstvo, potom na elektrotechniku. Štúdium úspešne dokončil v roku 1899. Po absolvovaní vojenskej služby pokračoval v rokoch 1900 – 1901 v štúdiu na univerzite v belgickom Liège. Po návrate pracoval ako šéfkonštruktér v Křižíkových závodoch, kde sa podieľal na projekte hořínskej hydroelektrárne pri Mělníku, elektrickej dráhy Tábor–Bechyně a ďalších projektoch. V roku 1904 sa Vladimír List oženil s Helenou Gebauerovou, dcérou bohemistu Jana Gebauera.

V roku 1907 Vladimír List prijal ponuku stať sa profesorom na Českej vysokej škole technickej v Brne. Po svojom nástupe začal okrem výuky a písania skrípt tiež budovať nové laboratóriá. V roku 1909 tam založil Ústav konstruktivní elektrotechniky. V rokoch 1917 až 1918 bol rektorom Českej vysokej škole technickej v Brne a niekoľkokrát zastával funkciu dekana odboru strojníckeho a elektrotechnického inžinierstva (v obdobiach 1910 – 1911, 1919 – 1920 a 1939 – 1940). Na Českej vysokej škole technickej v Brne pôsobil ako profesor až do roku 1948, kedy bol na pokyn komunistickej strany penzionovaný.

Vladimír List aktívne pôsobil v oblasti elektrotechniky aj mimo rámec brnianskej vysokej školy. V roku 1910 sa podieľal na založení odborného časopisu *Elektrotechnický obzor*. Spolu s Františkom Weyrom a Karlom Englišom vypracoval návrh zákona o elektrifikácii Moravy, ktorý bol predložený na schválenie v roku 1913, a osobne sa zasadzoval o vybudovanie chrbtovej siete vedení vysokého napätia. Pôsobnosť zákona, ktorý platil až do roku 1948, bola po vzniku Československa rozšírená na územie celého štátu. V roku 1919 bol zvolený za predsedu Elektrotechnického zväzu československého. Mal zásluhy na zjednotení elektrického napätia v nízko- i vysokonapäťovej elektrorozvodnej sieti na celom území Československa. Bol takisto spoluautorom prvého projektu pražského metra, ktorý spolu s Bohumilom Beladom vypracoval v roku 1926.

Významne sa podieľal na vytváraní a presadzovaní technických noriem, najprv v rámci Elektrotechnického zväzu československého, a od roku 1922 ttiež v Československej spoločnosti normalizačnej, ktorej predsedal. V roku 1926 presadil označovanie materiálov, ktoré zodpovedali normám a boli overené skúšobňou, logom ESČ, ktoré sa dodnes používa ako doklad bezpečnosti elektrotechnických zariadení. V rovnakom roku zastupoval Československo pri podpise zakladacej listiny Medzinárodnej normalizačnej federácie (ISA). V roku 1928 sa stal podpredsedom ISA a v rokoch 1932 – 1934 bol jej predsedom.

Vladimír List publikoval ako autor alebo spoluautor viacej než 600 odborných kníh, skrípt a článkov. Jeho publikácie *Normalisace* z roku 1930 významne ovplyvnila štandardizáciu súčiastok československých strojárenských a elektrotechnických výrobkov. V roku 1947 dostal čestný doktorát brnianskej techniky a v roku 1956 titul doktor vied (DrSc.). V roku 1967 mu bola udelená Zlatá medaila VUT. Za svoje zásluhy dostal tiež viacero zahraničných radov a vyznamenaní.

### Publikácie (výber)

* LIST, Vladimír. *Mechanika venkovních vedení*. Praha : Česká matice technická, 1920.
* LIST, Vladimír. *Navrhování elektrických drah*. Praha : Česká matice technická, 1920.
* BELADA, Bohumil; LIST, Vladimír. *Podzemní rychlá dráha pro Prahu*. Praha : vlastným nákladom, 1927.
* LIST, Vladimír. *Normalisace*. Praha : Česká matice technická, 1930.
* LIST, Vladimír. *Elektrické sítě*. Praha : Elektrotechnický svaz českomoravský, 1940.
* LIST, Vladimír. *Užité vědy technické*. Praha : Václav Petr, 1944.
* LIST, Vladimír. *Elektrická vozba I. Navrhování*. 2. prepracované. vyd. Praha : Česká matice technická, 1949.

Poznámky
--------

1. ↑  Okrem dňa úmrtia 27. mája sa tiež uvádza 26. júna alebo 27. júna 1971.

Referencie
----------

1. ↑  MINAŘÍK, Miroslav. *Vladimír List* [online]. elektrika.cz, 2001-05-25, [cit. 2011-06-22]. Dostupné online.
2. 1 2   *Slavné osobnosti: Vladimír List – elektrotechnik, vědec, vysokoškolský pedagog* [online]. Magistrát města Brna, 2003-11-19, [cit. 2011-06-22]. Dostupné online. Archivované 2008-03-11 z originálu.
3. ↑   *NKC - Autoritní záznam: List, Vladimír, 1877–1971* [online]. aleph.nkp.cz, [cit. 2018-04-08]. Dostupné online.
4. 1 2   *Vladimír List* [online]. Encyklopedie dějin města Brna, rev. 2011-05-17, [cit. 2011-06-22]. Dostupné online.
5. 1 2 3 4 5 6  KOSTKOVÁ, Jana. 130. výročí narození prof. Vladimíra Lista. *Světlo* (FCC Public), 2007, čís. 5, s. 64. Dostupné online. ISSN 1212-0812.
6. 1 2 3 4 5   Prof. Vladimír List – elektrotechnik, pedagog, národohospodář. *Elektro* (FCC Public), 2007, čís. 6, s. 60. Dostupné online. ISSN 1210-0889. [nefunkčný odkaz]
7. ↑  BISOVÁ, Lucie. *Československá a mezinárodní normalizace do roku 1945* [online]. elektrika.cz, 2002-04-30, [cit. 2011-06-22]. Dostupné online.

* *Tento článok je čiastočný alebo úplný preklad článku Vladimír List na českej Wikipédii.*

Literatúra
----------

* LIST, Jan. *Vladimír List: život a dílo*. Brno : Vysoké učení technické v Brně, 1992.
* LIST, Vladimír. *Paměti*. Ostrava : Český elektrotechnický svaz, 1992.

Iné projekty
------------

Commons
* Spolupracuj na Commons Commons ponúka multimediálne súbory na tému **Vladimír List**

Externé odkazy
--------------

* Úřad pro technickou normalizaci, metrologii a státní zkušebnictví Archivované 2013-06-29 na Wayback Machine

Autoritné údaje: * abART: 42431
* GND: 1037806972
* ISNI: 0000 0000 5542 483X
* LCCN: no97003995
* NK ČR: jk01072246
* VIAF: 70990714
* WorldCat: lccn-no97003995